Honda

I Norge

Den første importøren av Honda produkter i Norge var AS Kellox. AS Kellox startet å importere Hondas' produkter allerede i 1960 og ble dermed også en av de første distributørene av Hondas' produkter internasjonalt og som den første i Europa.
Hanne Skotvedt, datter av bilimportøren Armin Skotvedt, startet firmaet Hasco (senere Hasco Motor AS) i april 1970 for å ta inn Honda N600. 1973 introdusertes Civic på det norske markedet og i 1977 Accord 3-dørs modell.
Hasco Norge skiftet navn til Skotvedt AS på slutten av 1990-tallet, og beholdt Honda-importen ut 2000.  Da overtok Honda Motor Europe Ltd. (Norge) (HME Norge), et datterselskap av Honda Motor Europe Ltd med hovedsete i London, England.
HME Norge første daglig leder var Kåre Astrup Filseth, han ledet HME Norge frem til 2006 da Anders Henni overtok.

Honda Minitrail

Honda har laget diverse mini motorsykler, men de mest kjente er monkey og dax. Flere kinesiske merker har kopiert disse modellene.

Honda motorsykler

Honda laget sin første motorsykkel i 1949, den hadde en 98cc motor og ble kalt "Model D". Hondas første virkelig store suksess kom med Honda SuperCub - som er den mest solgte motorsykkelen i verden med over 60 million solgte sykler. Utover 60-tallet begynte Honda å konkurrere i motorsport mot de største motorsykkelprodusentene i verden, og ble raskt en høyt respektert produsent internasjonalt. I dag er Honda verdens største motorsykkelprodusent, og har en sterk internasjonal forankring.
AS Kellox er den norske importøren av Honda motorsykler i Norge, og hver fjerde motorsykkel i Norge er en Honda.

Formel 1

Honda har lange tradisjoner i Formel 1. I 1964 kjørte de sitt første F1 løp, bare fire år etter at de hadde laget sin første serieproduserte bil. I 1965 vant de sitt første løp, og teamet trakk seg etter 1968-sesongen.
Fra 1983 var Honda motorleverandør for team som Spirit, Lotus, Tyrrell, McLaren, og  Williams. I en periode på seks år hadde biler med Honda-motorer tatt 71 seiere, seks konstruktørmesterskap (2 for Williams og 4 for McLaren) og fem førermesterskap (3 med Senna, 1 med Piquet og 1 med Prost). Honda trakk seg ut av sporten for andre gang i 1992.
I 2000 kom Honda tilbake igjen i Formel 1 som motorleverandør, denne gangen for Jordan og British American Racing. De avsluttet samarbeidet med Jordan etter 2003-sesongen, og i november 2004 kjøpte de 45 % av BAR. Før 2006-sesongen kjøpte de resten av laget og omdøpte det til Honda Racing F1. Dette ble det første fabrikkslaget til Honda på 38 år. Ved siden av å drive sitt eget team leverte de fortsatt motorer, da til Super Aguri. De første, og eneste, førerne til Honda var Jenson Button og Rubens Barrichello, og Button tok Honda Racings første seier under Ungarns Grand Prix 2006.
Dårlig økonomi rammet Super Aguri i 2008, og de trakk seg etter Spanias Grand Prix med umiddelbar effekt. Honda Racing trakk seg også etter 2008-sesongen, og solgte laget til den daværende teamsjefen Ross Brawn, som omdøpte laget til Brawn Grand Prix og beholdt Button og Barrichello som førere. Dette laget endte opp med å vinne både førermesterskapet, med Button, og konstruktørmesterskapet i 2009, og det ble så solgt til Mercedes-Benz og gjort om til Mercedes Grand Prix før 2010-sesongen.